
							   בסרטן
			עמוס האוזנר			- עו"ד, פורום למניעת עישון,
							   שירותי בריאות כללית





מנהלת הוועדה:		שירלי אברמי
יועצת משפטית:		ג'ודי וסרמן
קצרנית:		חפציבה צנעני




סדר-היום:		צו הגבלת עישון במקומות ציבוריים (שינוי התוספת לחוק),
			התשס"א-2001.

צו הגבלת עישון במקומות ציבוריים (שינוי התוספת לחוק), התשס"א-2001



היו"ר י' פרץ:

	אני מתכבד לפתוח את הישיבה. על סדר-היום: צו הגבלת העישון במקומות ציבוריים (שינוי התוספת לחוק), התשס"א-2001.

א' מישר:

	המקומות הציבוריים, על-פי החוק בו מדובר, הם המקומות המפורטים בתוספת לחוק. במשך השנים נוספו לרשימה מספר סוגי מקומות שונים, והתיקון האחרון היה ב-1994 כאשר הוספנו מקומות עבודה. עקב פניות הציבור ולשם הבהרה, אנו מציעים מספר מקומות נוספים.

	[קוראת את צו הגבלת העישון במקומות ציבוריים (שינוי התוספת לחוק), התשס"א-2001: "בתוקף סמכותי לפי סעיף 1(ג) לחוק הגבלת העישון במקומות ציבוריים, התשמ"ג-1983 (להלן - החוק), ובאישור ועדת העבודה, הרווחה והבריאות של הכנסת, אני מצווה לאמור: 1. בתוספת לחוק - במקום פרט 1, יבוא: '1. אולם סגור המשמש בדרך כלל לבית קולנוע, לתיאטרון, לקונצרטים, לאופרה או למחול וכן חדר או אולם המשמש לדיון, להרצאה או לישיבות, למעט חדר צדדי נפרד שהוקצה לעישון בהפסקות בידי הנהלת המקום, אם הוקצה, ששטחו עינו עולה על רבע מהשטח שהוקצאה לציבור להמתנה בהפסקות, ובלבד שיש בו סידורי אוורור תקינים והעישון בו אינו גורם למטרד בחלקים אחרים של המקום. אין בהוראות פרט זה, או פרטים אחרים בתוספת זו, כדי לגרוע מאיסור עישון מכוח כל דין או כדי למנוע מבעל המקום או המחזיק בו לאסור את העישון במקום.';".]

	הייתי מאד רוצה להוסיף כמה מחשבות של הרגע האחרון, אם אפשר לעשות תיקונים. במקום להגיד "אולם סגור" - להגיד "אולם המשמש בדרך כלל לבית קולנוע, לתיאטרון וכו'"'. אין סיבה לכתוב "אולם סגור".

	תיקון אחר, שהייתי מבקשת לעשות, הוא להוסיף, בשורה השלישית לפני המלים "למעט חדר צדדי נפרד": "וכן המסדרונות והאכסדרות". התייחסנו למסדרונות ואכסדרות בנוסח הקודם של הצו, וחשוב להבהיר לציבור שאין שינוי; זו לא רק הגבלת עישון באולם עצמו אלא סביבו. למעשה, זו כל מטרת התיקון, משום שאנו מדברים על הקצאת שטח לפינת עישון ליד ומחוץ לאולם.
 
ג'' וסרמן:

	האם את רוצה לומר, שאפשר להקצות חדר צדדי נפרד מוגדר לעישון או מסדרונות וכו' כמו שהיה קודם?

א' מישר:

	כן. זה חייב להיות סגור, אבל שהגבלת העישון תתייחס לאולם עצמו וגם למסדרונות והאכסדרות.

היו"ר י' פרץ:

	היא רוצה להחמיר את האיסור במסדרונות, ולא להתיר לעשן במסדרונות.

א' מישר:

	כן.

היו"ר י' פרץ:

	האם מישהו רוצה להתייחס לסעיף הזה? האם זה מקובל?

א' פריד-מייזל:

	אנו מסכימים.

היו"ר י' פרץ:

	סעיף זה מאושר.

ג'' וסרמן:

	למעשה, את מה שהיה בסיפא של התוספת - "אין בהוראות פרט זה... כדי לגרוע מאיסור עישון וכו'" – את הבאת לרישא של התוספת כדי שזה יחול על כל התוספת.

ע' האוזנר:

	חשוב מאד לציין זאת.

ג'' וסרמן:

	כן. זה היה בסוף, ועכשיו הקדימו זאת.

היו"ר י' פרץ:

	סעיף 1(1) בצו מאושר.

א' מישר:

	בסעיף 1(2), המתייחס לבתי-חולים ומרפאות, נאמר: "בפרט 2, במקום הסיפה המתלחילה במלים 'חוץ מן המקומות' - תימחק;". הפירוש הוא, שלא תהיינה פינות עישון בבתי-חולים.

ג'' וסרמן:

	בבתי-חולים ובמרפאות אין עישון, כלומר לא יהיו מקומות שאפשר יהיה לעשן בהם.

א' מישר:

	כן. זה מסר בריאותי חשוב מאד, שבמוסדות בריאות לא מעשנים.

היו"ר י' פרץ:

	האם יש התנגדות? סעיף 1(2) בצו אושר.

מ' דונחין:

	אני ד"ר מילכה דונחין, המייצגת פה את בית-החולים "הדסה", ובאתי עם נציגי משרד הבריאות, שהוא בית-חולים ללא עישון. מה-1 בנובמבר אנו בית-חולים ללא עישון בכלל. אין פינות עישון בתוך בית-החולים. פינות העישון הן בחוץ. יש לנו אכיפה מתאימה, והענין עובד. זה אפשרי.

א' מישר:

	[קוראת סעיף 1(3) בצו: "בפרט 4, בסופו יבוא 'ובלבד שיש בהם סידורי אוורור תקינים והעישון בהם אינו גורם למטרד בחלקים אחרים של המקום.'".]

	מדובר על הספריות. קודם היה מותר לעשות פינות עישון, אך לא היתה הוראה לגבי אוורור.

ע' אבני:

	אני ד"ר עלמה אבני, מנהלת השירות לבריאות העובד במשרד הבריאות, ואולי אחזק קצת נקודה זו. יוצא, גם בגלל תפקידי הקודם, שעד היום בכוונה מאד מעודדים פניות אלינו, לשירות, עם לגבי כל הבעיות של הפרות חוק העישון. חלק גדול מהתלונות, שאנו מטפלים בהן, מתייחסות לעניין שפינות העישון למעשה אינן פינות עישון; הן משולבות, לא מאווררות כלל ולא נפרדות מיתר חלל העבודה וזה מאד מפריע. אפשר להגיד ש-90% מהתלונות הן על זה.

היו"ר י' פרץ:

	בא סעיף 1(3) ומסדיר נושא זה.

א' מישר:

	סעיף 1(4), לגבי מוסדות חינוך, אומר: "בפרט 5, במקום הסיפה המתחילה '-חוץ ממקום' יבוא 'לרבות מגורי תלמידים ולמעט חדר צדדי נפרד, שהוקצה לעישון בידי הנהלת מוסד שמתקיים בו חיונך על-תיכוני'" - ועכשיו אני רוצה להוסיף עוד תיקון: "שתלמידיו בגיל העולה על 18 שנים" - "'(להלן - מוסד על-תיכוני), אם הוקצה, וחדר במגורים במוסד על-תיכוני שבו גר רק מעשן, ובלבד שיש בהם סידורי אוורור תקינים והעישון בהם אינו גורם למטרד בחלקים אחרים של המקום, וכן למעט חדרי ההנהלה וחדרי הסגל, שחלק עליהם פרט 15.'". פרט 15 דן בענייני מקומות עבודה.

היו"ר י' פרץ:

	אם למישהו יש איזו שהיא הערה, שיאמר זאת מראש. אם לא - אנו עוברים לסעיף הבא.

א' פריד-מייזל:

	אין הערות.

היו"ר י' פרץ:

	סעיף 1(4) מאושר.

א' מישר:

	[קוראת את סעיף 1(5): "במקום פרט 10 יבוא 'חנות לממכר מזון.'".]

	קודם היה כתוב בפרט 10: "החלק הפתוח לציבור של מרכול", והיו לנו הרבה תלונות בנושא זה. למעשה, עכשיו, מישהו הציע שאולי זה אנכרוניסטי להתייחס רק לחנויות לממכר מזון, ואולי יש להגיד: "חנות".

ד' תמיר:

	אני ד"ר דב תמיר, מנהל המחלקה לחינוך לבריאות במשרד הבריאות, הצעתי זאת. למה אסור בתוך חנות לחומרי מזון? אם זו חנות לממכר קוסמטיקה וישנם שם הרבה אנשים, למה שם יהיה מותר? אפשר שיהיה כתוב פשוט "חנות" או מה שיגידו היועצים המשפטים. זו לא רק חנות לממכר מזון.	

י' פרץ:

	הנשארו מקומות שאפשר לעשן בהם?

דובר:

	בבית.

ע' אבני:

	זה היה הטוב ביותר: כל המקומות הציבוריים - נאסר בהם העישון למעט בית משפחה. חשבנו על זה.

ג'' וסרמן:

	אני חושבת, שלומר "חנות", לא רק חנות לממכר מזון, זה יהיה נכון, בפרט לאור התוספת שאתם מציעים בפרט 16 שם מדובר על מקומות פתוחים לציבור בקניון. אם במקומות הפתוחים בקניון אסור לעשן, קל וחומר אולי בחנויות.

ע' האוזנר:

	נכון.

היו"ר י' פרץ:

	בסדר. נמקד זאת ב"חנות" - כל חנות. סעיף זה מאושר.

א' מישר:

	[קוראת סעיף 1(6) בצו: "במקום פרט 11 יבוא: '11. מסעדה, מזנון, בית קפה, לרבות כל בית אוכל אחר (כולם להלן - בית אוכל), למעט חדר נפרד לחלוטין, אם קיים, שהוקצה לעישון בידי הנהלת בית האוכל במפורש, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של בית האוכל ושטחו אינו עולה על רבע של שטח הפתוח לציבור'".]

ע' האוזנר:

	צריך להיות כתוב "השטח", ולא "שטח".

היו"ר י' פרץ:

	האם יש הערות לסעיף זה? סעיף זה מאושר.

ש' אברמי:

	האם זה אומר שאם אין חדר נפרד לחלוטין, זה בלתי אפשרי?

א' מישר:

	כן.

	[קוראת סעיף 1(7) בצו: "בפרט 14, בסופו יבוא 'או במקום אחר המשמש לקהל או חדר, אולם או מסדרון המשמש להמתנה, למעט חדר צדדי שהוקצה לעישון בידי הנהלת המקום, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של המקום'.".]

ג'' וסרמן:

	למה בחלק מהסעיפים, בחלק מהפרטים לתוספת, אתם אומרים "חדר נפרד לחלוטין" ובחלק אתם מדברים על משהו אחר. אין כאן אחידות. בחלק מדובר על חדר צדדי שהוקצה.

א' מישר:

	זה חלק מעוצמות התלונות שקיבלנו.

ג'' וסרמן:

	אנו מדברים על מקום המותר לעישון. אולי יש לקבוע איזו שהיא נורמה שיהיה חדר נפרד וצדדי.

היו"ר י' פרץ:

	האם מוגדר מה הוא חדר שהוא מאוורר וכו'?

א' פריד-מייזל:

	כן, את זה יש בחוק. יש הגדרות.

דוברת:

	אני מציעה לומר "צדדי", ולא "נפרד לחלוטין".

א' מישר:

	נכון. במקום להגיד "חדר נפרד" אפשר להגיד "לחלוטין" בכל מקום.

ע' אבני:

	"צדדי".

ג'' וסרמן:

	צדדי – זה לא כל כך חשוב. הוא צריך להיות נפרד.

א' מישר:

	בסדר. צריך למחוק את ה"צדדי" ולכתוב: "נפרד". אעשה זאת לבד.

היו"ר י' פרץ:

	זה חדר נפרד, ולא צדדי.

ע' אבני:

	כל המוסיף גורע.

א' פריד-מייזל:

	האם החדר נפרד?

היו"ר י' פרץ:

	זה חדר נפרד, ולא צדדי.

א' מישר:

	זה חדר נפרד לחלוטין.

היו"ר י' פרץ:

	אין הערות לגבי סעיף 1(7), והוא מאושר.

א' מישר:

	אנו מדברים על מקומות עבודה.

	[קוראת סעיף 1(8) בצו: "בפרט 15, אחרי 'אין עובדים' יבוא 'או נמצאים', והסיפה המתחילה במלים 'אין בהוראות פרט זה' - תימחק.".]

	הסיבה למחיקת הסיפה היא משום שעכשיו זה נכלל בפרט 1.

היו"ר י' פרץ:

	כלומר, אם אין אנשים, יהיה מותר לעשן.

א' מישר:

	כן. לא רק אם אין עובדים באותו מקום אלא אם לא נמצאים, משום שהיו ויכוחים: מה קורה אם אדם לא עובד אבל הוא נמצא שם?

	הייתי מבקשת תיקון נוסף ומדובר בתלונות ממשרדים שונים בבניין משרדים. מתברר שיש משרד אחד שמעשנים בו ומבחינתם זה בסדר, ובמשרד הסמוך שאיננו באותה הנהלה לא מעשנים והעשן גורם למטרד. אני מבקשת להגיד כאן "שאינו גורם למטרד במקום" במקום "שאינו גורם למטרד במקום העבודה".

היו"ר י' פרץ:

	זה כללי. זה מקובל.

ש' אברמי:

	האם זה בסעיף 16?

א' מישר:

	זה בפרט 15.

ג'' וסרמן:

	איפה את מוסיפה זאת בפרט 15?

א' פריד-מייזל:

	האם זה לא יכול להשתמע כאילו שזה רק באותו מקום בדיוק?

א' מישר:

	אולי אפשר להגיד: "בחלקים האחרים של הבניין".

ש' אברמי:

	את מוסיפה זאת ב-16, כלומר אחרי פרט 15 - כן?

א' מישר:

	זה בפרט 15.

ג' וסרמן:

	בסדר.

היו"ר י' פרץ:

	סעיף 1(8) מאושר.

א' מישר:

	[קוראת סעיף 1(9) בצו: "אחרי פרט 15 יבוא: '16. השטח הפתוח לציבור בקניון, למעט בית עסק המפורט במקום אחר בתוספת זו ולמעט חדר עישון צדדי- - -

היו"ר י' פרץ:

	יש לומר: חדר עישון נפרד.

א' מישר:

	בסדר.

	[ממשיכה בקריאת סעיף 1(9) בצו: "שהוקצה לעישון, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של המקום".]

	[קוראת סעיף 1(9) בצו: "17. אולם שמחות, למעט חדר נפרד לחלוטין, אם קיים, שהוקצה לעישון בידי הנהלת אולם השמחות במפורש, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של אולם השמחות ושטחו אינו עולה על רבע של השטח הפתוח לציבור".]

היו"ר י' פרץ:

	האם יש הערות?

א' מישר:

	לא.

ג'' וסרמן:

	האם היתה אכיפה בחוק הזה?

א' מישר:

	בחוק הזה האכיפה היא בידי המשטרה והרשויות המקומיות, אך האכיפה הטובה ביותר היא ציבור הלא-מעשנים.

היו"ר י' פרץ:

	מדובר על חינוך.

א' מישר:

	יהיו הוראות שיחייבו שלטים. הציבור שנפגע רואה את השלט ואומר למעשן שאסור לעשן. ברוב המקרים, זה פועל. בעבר, המשטרה היתה עושה סטטיסטיקה, והיו הרשעות.

היו"ר י' פרץ:

	היו קנסות. מדובר על בתי-קולנוע בעיקר.

א' מישר:

	אבל, עכשיו הפסיקו לעשות וקשה לנו לדעת.

מ' דונחין:

	יש לי הסתייגות להצעה שהציבור יאכוף.

היו"ר י' פרץ:

	זה לא בתקנות. זו היתה שאלה צדדית.

ג'' וסרמן:

	שאלנו שאלה אינפורמטיבית.

מ' דונחין:

	אני רוצה להציע, כהצעה אינפורמטיבית, כן להשתמש באכיפת רשויות האכיפה. אחרת, זה לא עובד, ואני אומרת זאת על סמך עשר שנות נסיון בבית-החולים "הדסה". ברוב המקרים, הלא-מעשנים לא מרגישים נוח להעיר. אם אין אכיפה, זה לא יעבוד.

א' פריד-מייזל:

	זה קנס מינהלי.

ע' האוזנר:

	כבר כמה פעמים התערב בית-המשפט העליון, בשבתו כבית-משפט גבוה לצדק, במקומות שלא אכפו זאת והכריח אותם לאכוף זאת. מקרה אחד היה של אוניברסיטת חיפה, ומקרה שני שעבר אחר כך לבית-המשפט המחוזי בירושלים היה של האוניברסיטה העברית. היום, שני המקומות האלה מקפידים על זה מאד.

היו"ר י' פרץ:

	אני חושבת, שהמודעות מתחילה להכנס בקרב הציבור, וזה חודר לאט. אני חושב, שלא אכיפה לפעמים עושה את החוק כחוק יותר שאפשר לאכוף אותו, אלא פשוט--

דוברת:

	--לחץ ציבורי.

היו"ר י' פרץ:

	נכון.

	אין הערות נוספות, התקנות מאושרות.

	אני נועל את הישיבה.

	תודה רבה לכם.



	הישיבה ננעלה בשעה 10:54.






